Jørgen Arbo-Bæhr (EL), 2006-10-27:
Der er jo ingen grund til at skjule, at jeg her i dag har lyst til at starte med at give min uforbeholdne ros til de omvendte syndere i Socialdemokratiet og Det Radikale Venstre.
Hr. Thomas Adelskov og fru Elisabeth Geday har med det her forslag vist, at der findes politikere, som er i stand til at blive klogere af virkeligheden.
Forslaget om afskaffelse af kontanthjælpsloftet viser, at der er forskelle i dansk politik.
Der er forskelle mellem på den ene side oppositionen, som mener, at ulighed og fattigdom er noget, vi skal bekæmpe, og på den anden side regeringspartierne og Dansk Folkeparti, som udvikler og udvider fattigdommen og uligheden i Danmark som en konsekvens af deres politik.
Når jeg siger, det er tilladt at blive klogere, siger jeg det jo på baggrund af, at erfaringerne med kontanthjælpsloftet er klare.
Forudsætningen om, at kontanthjælpsloftet skulle betyde, at flere kom i arbejde, holder ikke.
Vores advarsler om, at kontanthjælpsloftet ville føre til øget fattigdom, viser sig at være alt for rigtige.
Det er sådan i dag, at ca. 17.000 voksne og ca. 30.000 børn er ramt af de nedsatte ydelser som følge af kontanthjælpsloftet.
Det er sådan, at udviklingen i antallet af folk, der bliver sat ud af deres hjem, har vist, at der er flere og flere familier, som på den måde mister deres bolig
hvert evig eneste år; en stigning, som stadig væk sker, på trods af at beskæftigelsen er begyndt at stige.
Det viser, at der er et problem med de grupper, som er dårligt socialt stillede, herunder ikke mindst dem, der er ramt af kontanthjælpsloftet.
Man kan også på en anden måde illustrere, hvad det er, kontanthjælpsloftet har vist.
Det har vist, at virkeligheden for de her mennesker er at leve i en fattigdom i en udstrækning, som vi ikke havde regnet med vi skulle se i det rige Danmark.
Hvis man går ind på de loftramte eksperters hjemmeside kan man se den ene beretning efter den anden om mennesker, om familier, der ikke har råd til at købe tøj og sko til deres børn, som ikke har råd til at holde børnefødselsdage, som ikke har råd til at lukke op for raslende børn til fastelavn.
Vi er derude, hvor fattigdom er et reelt problem i tusinder af danske familier i et land, hvor man med finansministerens ord næsten er i stand til at købe hele verden.
Og igen virker det, som om regeringen og Dansk Folkeparti nægter at forholde sig til virkeligheden.
For hvad er virkeligheden for en kontanthjælpsmodtager?
En kontanthjælpsmodtager skal stå til rådighed for aktivering, skal stå til rådighed for uddannelsestilbud, skal stå til rådighed for et hvilket som helst stykke arbejde, som vedkommende er i stand til at passe, ellers bliver kassen lukket i.
Det kan altid betale sig at arbejde, hvis der er arbejde at få.
Så derfor er alle flosklerne om, at det skal kunne betale sig at arbejde som et argument for kontanthjælpsloftet, hule udsagn.
Problemet er jo, at regeringspartierne og Dansk Folkeparti ikke rigtig forstår, at mennesker i det her land faktisk gerne vil arbejde.
Problemet er, at der for nogle af de mennesker ikke er arbejde at få, og problemet er, at mange af dem, der er ramt af kontanthjælpsloftet, slet ikke er i stand til at arbejde.
Derfor skal det kontanthjælpsloft væk; det skaber kun øget fattigdom.
Vi støtter selvfølgelig forslaget.